ddrg/super_eurlex huggingface dataset:
KIRJALLINEN KYSYMYS E-1885/03 esittäjä(t): Christopher Huhne (ELDR) komissiolle. Avoimuusvaatimukset.



Virallinen lehti nro 051 E , 26/02/2004 s. 0152 - 0152



KIRJALLINEN KYSYMYS E-1885/03 esittäjä(t): Christopher Huhne (ELDR) komissiolle (6. kesäkuuta 2003) Aihe: Avoimuusvaatimukset Avoimuutta koskevassa direktiiviehdotuksessa komissio ilmoittaa saaneensa kahdella kuulemiskierroksella 184 vastausta. Voiko komissio toimittaa luettelon kaikista kuulemistaan sijoittajista ja sijoittajien ryhmistä ja liittää kutakin organisaatiota koskeviin tietoihin niiden varojen määrän, joita asianomainen organisaatio hallinnoi? Voiko komissio lisäksi laatia luettelon organisaatioista siten, että neljännesvuosittaisten tietojen pakollista julkaisemista kannattaneet ja vastustaneet organisaatiot erotetaan toisistaan? Frits Bolkesteinin komission puolesta antama vastaus (3. heinäkuuta 2003) Komission ehdotus direktiiviksi säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta julkaistiin 26. maaliskuuta 2003(1). Ehdotus perustui kahteen kuulemiskierrokseen, jotka toteutettiin heinäkuusta 2001 lokakuuhun 2001 ja toukokuusta 2002 heinäkuuhun 2002. Näillä kirjallisilla kuulemiskierroksilla komissio pyysi suurta yleisöä (eikä vain tiettyjä sijoittajia, joihin kirjallisessa kysymyksessä viitataan) kommentoimaan komission yksiköiden alustavaa kantaa tulevaa ehdotusta varten. Komissio julkaisi joulukuussa 2002 tiivistelmän ensimmäisen kuulemiskierroksen aikana saamistaan vastauksista. Toisen kuulemiskierroksen huomautukset komissio selvitti yksityiskohtaisesti direktiiviehdotuksen perusteluosassa. Nämä kuulemiskierrokset olivat lisäapuna komission sisäisessä pohdinnassa lopullisen ehdotuksen muodosta. Tässä yhteydessä komissio huomioi paitsi arvoisan parlamentin edustajan kysymyksessään mainitsemien organisaatioiden näkemykset myös erilaisia asiaan liittyviä etunäkökohtia puolustavien yksittäisten markkinatoimijoiden, kansalaisten, yritysten ja järjestöjen näkemykset. Koska kuulemiset tarkoitettiin suurelle yleisölle, mahdollisia vastaajia ei pyydetty toimittamaan tietoja henkilökohtaisesta tai taloudellisesta tilanteestaan. Vaikka haluaisikin, komissio ei voi toimittaa pyydettyjä tietoja kaikkien vastausten osalta. Yksittäiset vastaukset ovat saatavilla asiakirjojen saatavuutta koskevan yhteisön säännöstön mukaisesti. Komission politiikka käy lisäksi yksiin niiden suositusten kanssa, jotka Alexandre Lamfalussyn johtama viisasten komitea antoi loppuraportissaan EU:n arvopaperimarkkinoiden sääntelystä helmikuussa 2001. Neuvosto hyväksyi nämä suositukset kaikilta osin maaliskuussa 2001 ja parlamentti helmikuussa 2002. (1) KOM(2003) 138 lopullinen.
KIRJALLINEN KYSYMYS E-0779/03 esittäjä(t): Carlos Bautista Ojeda (Verts/ALE) komissiolle. Komiteamenettely.



Virallinen lehti nro 051 E , 26/02/2004 s. 0050 - 0051



KIRJALLINEN KYSYMYS E-0779/03 esittäjä(t): Carlos Bautista Ojeda (Verts/ALE) komissiolle (12. maaliskuuta 2003) Aihe: Komiteamenettely Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta annetun asetuksen (EY) N:o 1049/2001(1) 4 artiklassa esitetään poikkeukset, joiden perusteella toimielimet eivät anna asiakirjaa yleisön tutustuttavaksi. Euroopan yhteisöjen ensimmäisen oikeusasteen tuomioistuimen 19. heinäkuuta 1999 antaman tuomion mukaisesti (Rothmans Internacional vastaan Euroopan yhteisöjen komissio, asia T-188/97) komitologiakomiteoita on pidettävä osana komissiota asiakirjajulkisuutta koskevaa yhteisön sääntelyä sovellettaessa. Millä perusteella ja kuinka usein komissio on kieltänyt yleisöltä mahdollisuuden tutustua komitologiakomiteoiden asiakirjoihin viitaten Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta annetun asetuksen (EY) N:o 1049/2001 4 artiklassa esitettyihin poikkeuksiin? (1) EYVL L 145, 31.5.2001, s. 43. Romano Prodin komission puolesta antama vastaus (30. huhtikuuta 2003) Komissiolla ei ole käytössään riittävän yksityiskohtaisia tilastotietoja sellaisten yksittäistapausten tunnistamiseksi, joissa yleisöltä olisi kielletty mahdollisuus tutustua komitologiapäätöksessä tarkoitettujen komiteoiden asiakirjoihin Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta annetun asetuksen (EY) N:o 1049/2001 4 artiklassa mainittujen poikkeusten nojalla. Komiteamenettelyyn perustuvien komiteoiden asiakirjoihin tutustumista koskevat hakemukset ovat mukana kyseisten komiteoiden sihteeristöstä vastaavien pääosastojen asiakirjoihin tutustumista koskevissa hakemuksissa, ja hakemukset käsitellään kyseisissä pääosastoissa. Komissio ilmoittaa parlamentin jäsenelle, että se aikoo julkaista piakkoin ensimmäisen vuosikertomuksen (2002) asetuksen (EY) N:o 1049/2001 soveltamisesta sen 17 artiklan 2 kappaleen mukaisesti. Kertomus toimitetaan muille toimielimille, ja se sisältää tiettyjä tilastotietoja, kuten asetuksessa mainittuihin poikkeuksiin perustuvien tiedonsaannin kieltävien päätösten prosenttimääräisen jaottelun.
KIRJALLINEN KYSYMYS E-1875/03 esittäjä(t): Christopher Huhne (ELDR) komissiolle. Paikan päällä tehdyt tarkastukset.



Virallinen lehti nro 051 E , 26/02/2004 s. 0151 - 0151



KIRJALLINEN KYSYMYS E-1875/03 esittäjä(t): Christopher Huhne (ELDR) komissiolle (6. kesäkuuta 2003) Aihe: Paikan päällä tehdyt tarkastukset Voiko komissio arvioida, kuinka monessa tapauksessa viime vuoden aikana jäsenvaltioiden sääntelyviranomaiset käyttivät hyväkseen valtuuksiaan suorittaa paikan päällä tehtäviä tarkastuksia ennen luottoesitteiden hyväksymistä? Frits Bolkesteinin komission puolesta antama vastaus (1. heinäkuuta 2003) Komissio ei ole pyrkinyt arvioimaan esitteiden hyväksymistä edeltävien paikalla tehtyjen tarkastusten määrää, koska komissio ei katso, että se voisi tehdä päätelmiä paikalla tehtyjen tarkastusten hyödyllisyydestä kyseisen lukumäärän perusteella. Komissio arvioi, että määrä on erittäin pieni tai lähes olematon. On kuitenkin syytä mainita, että komissio on tarkastanut niiden toimivaltaisten viranomaisten määrän, joilla on valtuudet suorittaa paikalla esitteiden hyväksymiseen liittyviä tarkastuksia. Euroopan arvopaperimarkkinavalvojien komitea (CESR) on lähettänyt komission pyynnöstä jäsenilleen aihetta koskevan kyselyn. Viidessä jäsenvaltiossa (Espanja, Italia, Alankomaat, Portugali ja Suomi) toimivilla kuudella viranomaisella on nämä valtuudet. Tanskan rahoitusalan valvontaviranomaisella on valtuudet suorittaa paikalla rahoituslaitosten tarkastuksia. On kuitenkin syytä huomata, että eräillä toimivaltaisilla viranomaisilla (erityisesti Ranskassa ja Yhdistyneessä kuningaskunnassa) on joko välittömästi tai välillisesti samankaltaiset valtuudet, jotka liittyvät yleisemmin markkinoiden väärinkäytön valvontaan tai tiedonantovelvoitteisiin.
KIRJALLINEN KYSYMYS E-0573/03 esittäjä(t): Luigi Vinci (GUE/NGL) neuvostolle. Turkki ja Öcalanin tapaus.



Virallinen lehti nro 051 E , 26/02/2004 s. 0032 - 0033



KIRJALLINEN KYSYMYS E-0573/03 esittäjä(t): Luigi Vinci (GUE/NGL) neuvostolle (28. helmikuuta 2003) Aihe: Turkki ja Öcalanin tapaus PKK:n entinen johtaja Abdullah Öcalan ei ole saanut viikkoihin ottaa vastaan puolustusasianajajiaan eikä muita henkilöitä. Tämä Turkin hallituksen mielivaltainen päätös on avoimesti ristiriidassa Euroopan ihmisoikeussopimuksen sekä Kööpenhaminan Eurooppa-neuvostossa sovittujen laajentumisen poliittisten kriteerien kanssa. Mitä neuvoston puheenjohtajana toimiva Kreikka aikoo tehdä, jotta Öcalanille varmistetaan perustavaa laatua oleva oikeus puolustautumiseen? Eikö neuvosto katso, että nyt kun Öcalanin kuolemantuomio on kumottu, hallitusten pitäisi painostaa Turkin hallitusta vapauttamaan Öcalan ja aloittamaan neuvottelut poliittisen ratkaisun saamiseksi kurdikysymykseen? Vastaus (29. syyskuuta 2003) 1. Neuvosto seuraa tiiviisti tilannetta. Ajanjakso, jolloin Abdullah Öcalan ei voinut ottaa vastaan vieraita, on päättynyt, ja viime aikoina hän on ottanut vastaan asianajajiaan ja veljensä. 2. Euroopan ihmisoikeustuomioistuin totesi 12. maaliskuuta 2003 antamassaan päätöksessä (Öcalan v. Turkki kanne nro 46221/99), joka koskee Abdullah Öcalanin pidätyksestään, oikeudenkäynnistään ja hänelle langetetusta tuomiosta (kuolemantuomio) tekemää valitusta, että Abdullah Öcalanin oikeutta puolueettomaan oikeudenkäyntiin on rikottu ja että kuolemantuomion langettaminen epäoikeudenmukaisen oikeudenkäynnin jälkeen on epäinhimillistä kohtelua. Ihmisoikeustuomioistuin ei kuitenkaan hyväksynyt väitteitä, jotka koskivat Öcalanin pidätyksen ja hänen vankeusolojensa (Irmalin saarella) laillisuutta Euroopan ihmisoikeussopimukseen nähden. Neuvosto seuraa tiiviisti tuomioistuimen päätöksen jatkotoimia. Kumpikin osapuoli voi valittaa tuomiosta. 3. Neuvosto vaatii jatkuvasti Turkin kanssa käytävässä poliittisessa vuoropuhelussa, että Turkki noudattaa liittymiskumppanuuden mukaisesti Euroopan ihmisoikeussopimuksen määräyksiä ja erityisesti Euroopan ihmisoikeustuomioistuimen päätöksiä. Arvoisan parlamentin jäsenen esille ottamien kurdikysymyksen yleisempien näkökohtien osalta neuvosto odottaa Turkin jatkavan työtä ihmisoikeuksien, myös sivistyksellisten oikeuksien, ja perusvapauksien takaamiseksi kaikille kansalaisille heidän alkuperästään riippumatta ja erityisesti Turkin kaakkoisosan taloudellisen, yhteiskunnallisen ja sivistyksellisen kehityksen edistämiseksi. 4. Komissio hyväksyi 26. maaliskuuta tarkistetun liittymiskumppanuuden, jossa täsmennetään ensisijaiset toimet, jotka Turkin on toteutettava neuvoston 14. huhtikuuta 2003 hyväksymien asiaankuuluvien poliittisten kriteerien täyttämiseksi.
KIRJALLINEN KYSYMYS P-2203/03 esittäjä(t): Véronique Mathieu (EDD) komissiolle. Kuivuus.



Virallinen lehti nro 051 E , 26/02/2004 s. 0223 - 0223



KIRJALLINEN KYSYMYS P-2203/03 esittäjä(t): Véronique Mathieu (EDD) komissiolle (27. kesäkuuta 2003) Aihe: Kuivuus Monet Euroopan alueet ovat useita kuukausia kärsineet poikkeuksellisen vähäisistä sademääristä erityisesti Ranskassa. Esimerkkinä voidaan mainita Lothringenin alue, jossa tämä puute on jatkunut helmikuusta lähtien. Joillakin alueilla on helmikuun jälkeen satanut vain 50 mm vettä, kun normaalina vuotena vastaavana aikana keskimääräinen sademäärä on 50 mm kuussa. Karjankasvattajat joutuvat turvautumaan ensi talvelle varattuihin rehuvarastoihin. Viime päivien paahtavat lämpötilat ovat entisestään pahentaneet tilannetta. Ongelma koskee nyt kaikkia kotieläintuotannon aloja. Lainsäädäntö ei salli kesantojen edustamien rehuresurssien käyttöä. Tässä karjankasvatusalaa uhkaavassa poikkeustilanteessa tätä resurssia ei kuitenkaan pidä jättää huomiotta. Mitä toimenpiteitä komissio aikoo ehdottaa, jotta kaikki rehu- ja olkiresurssit voidaan hyödyntää ja jotta solidaarisuus pääsee ilmenemään kaikissa muodoissaan? Mitä toimenpiteitä komissio aikoo ehdottaa reagoidakseen tilanteeseen, joka saattaa muodostua taloudelliseksi katastrofiksi? Franz Fischlerin komission puolesta antama vastaus (23. heinäkuuta 2003) Komissio on tietoinen siitä, että kuivuus on pahentunut monilla yhteisön alueilla kesäkuussa 2003, ja on sen vuoksi viljan hallintokomitean 3. heinäkuuta 2003 antaman myönteisen lausunnon perusteella päättänyt sallia karjanrehun oton viljelykaudeksi 20032004 kesannoiduilta mailta niillä alueilla, joita asia koskee. Ranskan viranomaiset ovat anoneet tämän toimenpiteen soveltamista 54 departementissa. Ranskan ohella toimenpide koskee eräitä Saksan, Italian ja Itävallan alueita. Poikkeustoimenpidettä sovelletaan 4. heinäkuuta 2003 alkaen.
KIRJALLINEN KYSYMYS E-1581/03 esittäjä(t): Jean-Claude Fruteau (PSE) komissiolle. Yhteisen maatalouspolitiikan uudistus — tutkimus uudistuksen vaikutuksista syrjäisimpien alueiden maatalouteen.



Virallinen lehti nro 051 E , 26/02/2004 s. 0112 - 0113



KIRJALLINEN KYSYMYS E-1581/03 esittäjä(t): Jean-Claude Fruteau (PSE) komissiolle (8. toukokuuta 2003) Aihe: Yhteisen maatalouspolitiikan uudistus tutkimus uudistuksen vaikutuksista syrjäisimpien alueiden maatalouteen Yhteisen maatalouspolitiikan uudistuksesta käytävät neuvottelut ovat äärimmäisen tärkeä asia syrjäisimpien alueiden maataloudelle. Kuitenkin neuvotteluja käydään ilman minkäänlaista etukäteistutkimusta siitä, miten uudistus vaikuttaa kyseisten alueiden maatalouteen. Tämä on ristiriidassa komission antamien sitoumusten kanssa. Komissio on 14. maaliskuuta 2000 julkaisemassaan kertomuksessa Amsterdamin sopimuksen 299 artiklan 2 kohdan toimeenpanosta(1) todennut, että ennen jokaisen yhteisön uuden säädöksen käsittelyä komissio pyrkii löytämään vastauksia kysymykseen, mitä syrjäisimpiä alueita koskevia näkökohtia on tutkittava. Kaikissa politiikoissa olisi otettava huomioon niiden mahdolliset suorat ja välilliset, positiiviset ja negatiiviset vaikutukset näihin alueisiin. Voiko komissio kertoa parlamentille viiveen syyt? (1) KOM(2000) 147 lopullinen. Franz Fischlerin komission puolesta antama vastaus (9. heinäkuuta 2003) Vaikka sekä komission että akateemisten keskusten käytettävissä olevat ekonometriset simulaatiovaikutusmallit mahdollistavat alueellisten vaikutusten analyysit, yhdelläkään näistä malleista ei tietääksemme ole mahdollista tehdä parlamentin jäsenen vaatimaa analyysiä syrjäisimmistä alueista. Analyysiä ei siis voida toteuttaa. Maatalouden kirjanpidon tietoverkon tietoja käyttäviä matemaattisia malleja ei myöskään voida käyttää ehdotetun uudistuksen vaikutuksista näillä alueilla tehtävän tyhjentävän analyysin perustana, koska tietojen puuttuminen tai riittämättömyys estää edustavan otoksen muodostamisen. Komission itsensä toteuttamat tai tutkimuskeskuksissa komission pyynnöstä toteutetut vaikutusanalyysit ovat osoittaneet, että komission ehdottamilla toimenpiteillä on ollut maatalouteen ja unionin tuottajiin myönteinen kokonaisvaikutus. Joka tapauksessa syrjäisimmät alueet, joita tuotantotuen yhdistäminen ja suorien tukien mukauttaminen eivät koske, saavat erityisaseman maatalousneuvoston 26. kesäkuuta 2003 komission ehdotuksen perusteella hyväksymässä uudistuksessa. Komissio valvoo jatkossakin syrjäisimpien alueiden eduksi tarkoitettujen toimenpiteiden saavutusten pysyvyyttä ja huomioi näiden alueiden erityispiirteet täysin.
KIRJALLINEN KYSYMYS P-1852/03 esittäjä(t): Karin Riis-Jørgensen (ELDR) komissiolle. Lauttaliikennepalvelujen tarjoamista koskevat yhteisön oikeuteen perustuvat vaatimukset.



Virallinen lehti nro 051 E , 26/02/2004 s. 0147 - 0147



KIRJALLINEN KYSYMYS P-1852/03 esittäjä(t): Karin Riis-Jørgensen (ELDR) komissiolle (26. toukokuuta 2003) Aihe: Lauttaliikennepalvelujen tarjoamista koskevat yhteisön oikeuteen perustuvat vaatimukset Tanskan liikenneministerille Flemming Hansenille tarjoutui hiljattain tilaisuus pohtia Euroopan komission jäsenen Loyola de Palacion del Valle-Lersundin kanssa lauttaliikennepalvelujen tarjoamista koskevia yhteisön oikeuden vaatimuksia. Loyola de Palacio del Valle-Lersundi oli samaa mieltä Tanskan hallituksen edustajien kanssa siitä, että lauttaliikennepalvelujen tarjoamista koskeva yhteisön oikeus johtaa monilta osin kohtuuttomiin tuloksiin. Komission jäsen totesi, että komissio käsittelee parhaillaan lauttaliikennepalvelujen tarjoamista koskevaa yhteisön oikeuteen tehtäviä tiettyjä muutoksia ja että nämä muutokset tulevat voimaan hyvin pian. Tiedustelisin komissiolta, onko lauttaliikennepalveluja koskevat yhteisön oikeuden säädösmuutokset saatu valmiiksi? Mitä muutoksiin sisältyy ja milloin ne tulevat voimaan? Loyola de Palacion komission puolesta antama vastaus (2. heinäkuuta 2003) Parlamentin jäsen näyttäisi viittaavan komission mahdollisuuteen hyväksyä vähämerkityksistä tukea koskeva sääntö harvaan liikennöityjä saaria varten osana meriliikenteen valtiontukea koskevien yhteisön suuntaviivojen muuttamista, joka johtanee tiedonannon hyväksymiseen lähiviikkoina. Komission 12. syyskuuta 2001 antamassa valkoisessa kirjassa Eurooppalainen liikennepolitiikka vuoteen 2010: valintojen aika(1) jo esitettyä vähämerkityksistä tukea koskevan säännön mahdollisuutta pieniä saaria varten tutkitaan parhaillaan kesäkuussa 2003 perusteellisesti osana edellä mainitusta uudesta valtiontukea koskevasta tiedonannosta käytäviä keskusteluja. (1) KOM(2001) 370 lopullinen.
KIRJALLINEN KYSYMYS E-1784/03

esittäjä(t): Claude Moraes (PSE) komissiolle

(28. toukokuuta 2003)

Aihe: Lääkkeiden saatavuutta koskevat pyöreän pöydän neuvottelut

Mitä johtopäätöksiä komissio on tehnyt Brysselissä 28. huhtikuuta pidetyistä EU:n ja WTO:n lääkkeiden saatavuutta koskevista pyöreän pöydän neuvotteluista, joissa olivat läsnä Romano Prodi sekä komission jäsenet Pascal Lamy ja Philippe Busquin?

Pascal Lamyn komission puolesta antamayhteinen vastauskirjallisiin kysymyksiin E-1779/03, E-1784/03 ja E-1791/03

(27. kesäkuuta 2003)

Komissio on pettynyt, koska vielä ei ole päästy sopimukseen siitä, miten ratkaista ongelmat kehitysmaissa, joissa on olemattomat tai puutteelliset tuotantovalmiudet (kansanterveyttä ja TRIPS-sopimusta koskevan Dohan julistuksen 6 kohta). Se työskentelee yhdessä Maailman kauppajärjestön (WTO) osapuolten kanssa löytääkseen ratkaisun ennen Cancunin ministerikokousta syyskuussa 2003. Tämän ratkaisun ei pitäisi missään olosuhteissa aliarvioida kansanterveyttä ja TRIPS-sopimusta koskevan Dohan julistuksen sisältöä kuten marraskuussa 2001 sovittiin.

Lääkkeitä koskevan toimintasuunnitelman kehittäminen on osa komission laajempaa ja kunnianhimoista strategiaa, joka esitellään tarttuvia tauteja koskevassa yhteisön toimintaohjelmassa. Komissio työskentelee osaltaan useiden toimien parissa, jotka tähtäävät samaan päämäärään eli nopeutettuun toimintaan ja parantuneeseen terveystilanteeseen, erityisesti HIV:n/aidsin, malarian ja tuberkuloosin kohdalla. Näin ollen komissio on täysin sitoutunut sisällyttämään kansanterveyttä ja TRIPS-sopimusta koskevan Dohan julistuksen kauppapolitiikkaansa sekä erityisesti antamaan teknistä avustusta TRIPS-sopimuksen täytäntöönpanossa. Komission näkemys on, että kunnollinen täytäntöönpano parantaa lääkkeiden, myös HIV:n/aidsin hoitoon käytettävien antiretroviraalien, saatavuutta. Komissio antoi äskettäin tiedonannon TRIPS-neuvostolle: se pyytää Dohan julistuksen täytäntöönpanossa kaikkia teknisen avun tarjoajia, etenkin monenkeskisiä järjestöjä, noudattamaan sitoumusta ja täten sisällyttämään julistuksen täysin politiikkaansa ja käytäntöihinsä. Maailman kauppajärjestöön kuuluvat kehitysmaajäsenet pitivät tätä tiedonantoa tervetulleena.

Komission kaupankäynnistä sekä tutkimuksesta ja teknisestä kehityksestä vastaavien jäsenien isännöimästä pyöreän pöydän kokouksesta, jossa käsiteltiin lääkkeiden saatavuutta ja joka pidettiin 28. huhtikuuta 2003, mainittakoon, että keskusteluissa oli tarkoitus valmistella komission panosta

G8-ryhmän Evianin huippukokouksessa. Pyöreän pöydän kokouksessa tehdyissä loppupäätelmissä huomautettiin, että poliittinen tahto kaikilta puolilta on olennaista lääkkeiden saatavuuden parantamisessa. Kokouksessa vahvistettiin, että lääkkeiden porrastettu hinnoittelu on hyvin tärkeää ja että sitä tulisi jatkaa muun politiikan rinnalla, kuten yhteisön toimintasuunnitelmassa todettiin. Aidon kumppanuuden luomista teollisuusmaiden ja kehitysmaiden välille korostettiin, sillä se on tarpeellista tutkimuksen kehittämisen sekä lääkkeiden saatavuuden parantamisen kannalta.
KIRJALLINEN KYSYMYS E-1744/03

esittäjä(t): Roberta Angelilli (UEN) komissiolle

(26. toukokuuta 2003)

Aihe: Viterbon Colle del Duomon kaupunginosan restaurointitöiden rahoittaminen

Ranskalaisen Avignonin kaupungin ystävyyskaupungin Viterbon hiippakunta on ryhtynyt sponsoroimaan Viterbon, joka on Lazion alueen tärkeimpiä kaupunkeja, koko vanhan kaupungin restaurointihanketta. Kyseisen Colle del Duomoksi kutsutun historiallisen ja uskonnollisen keskuksen alueella sijaitsevat Viterbon katedraali, paavin palatsi, piispan palatsi sekä paavin puutarha ja hedelmätarha, ja lisäksi siellä on historiallisesti erittäin arvokkaita keskiaikaisia ja etruskien kauden löydöksiä. Kyseinen alue vaatii jatkuvasti mittavia ylläpito- ja restaurointitöitä.

Kyseiseen hankkeeseen (joka tunnetaan nimellä Castrum S. Laurentii) kuuluu restaurointitöiden lisäksi myös taiteiden alan ja kyseisen alueen pyhien teosten tutkimuskeskuksen perustaminen.

Näin ollen on tärkeää, että koko kyseinen ainutlaatuinen arkkitehtoninen ja kulttuuriperintö turvataan asianmukaisesti ottaen huomioon, että taiteen ja kulttuurin edistäminen on yksi Kulttuuri 2000 -ohjelman painopistealueista ja että varsinkin vuoden 2004 toiminnassa painotetaan juuri arkeologisen ja arkkitehtonisen perinnön sekä kulttuurialueiden ja -maisemien edistämistä.

Voiko komissio ilmoittaa edellä esitetyt seikat huomioon ottaen,

1. minkä toimien tai ohjelmien puitteissa edellä mainitun kaltainen aloite voisi saada rahoitusta Kulttuuri 2000 -ohjelmasta;

2. voidaanko edellä mainittu kulttuuriperintökokonaisuus sisällyttää vuoden 2004 painopistealueisiin;

3. onko muissa Euroopan unionin jäsenvaltioissa jo esitelty vastaavia hankkeita;

4. voisiko komissio itse ryhtyä sponsoroimaan edellä mainittua aloitetta?

Viviane Redingin komission puolesta antamayhteinen vastauskirjallisiin kysymyksiin E-1743/03 ja E-1744/03

(27. kesäkuuta 2003)

1. Komissio voi tukea kulttuurialan aloitteita ainoastaan Kulttuuri 2000 -ohjelman puitteissa ja sen valintaperusteiden mukaisesti. Kyseinen ohjelma on kulttuuriyhteistyön yhtenäinen rahoitus- ja ohjelmointiväline.

Ohjelmalla on tarkoitus tukea hankkeita, joiden toteuttamiseen ja rahoittamiseen osallistuu vähintään kolme toimijaa vähintään kolmesta ohjelmaan osallistuvasta maasta.

Lisätietoja ehdotuspyynnöistä ja Kulttuuri 2000 -ohjelman vuosittaisista painopisteistä saa seuraavasta Internet-osoitteesta: http://europa.eu.int/comm/culture/eac/c2000condition_en.html.

2. Komissio ei ole tietoinen, että jäsenvaltiot olisivat esittäneet tämäntyyppisiä hankkeita.

3. Komissio ei voi esittää käsitystään hankkeen tuki- tai sponsorointikelpoisuudesta, jos kyseistä hanketta ei ole esitetty sen toimivaltaisille yksiköille voimassa olevien ehtojen ja sääntöjen mukaisesti.
KIRJALLINEN KYSYMYS E-0998/03 esittäjä(t): Roberta Angelilli (UEN) komissiolle. Pesaron kunnan käyttämät hajautetun yhteistyön ohjelmasta myönnetyt varat.



Virallinen lehti nro 011 E , 15/01/2004 s. 0128 - 0129



KIRJALLINEN KYSYMYS E-0998/03 esittäjä(t): Roberta Angelilli (UEN) komissiolle (27. maaliskuuta 2003) Aihe: Pesaron kunnan käyttämät hajautetun yhteistyön ohjelmasta myönnetyt varat Italian valtiovarainministeriön valvontakomitea antoi syyskuussa 2002 selonteon Euroopan unionin myöntämien varojen käytöstä. Kyseisestä selonteosta kävi ilmi, että jotkut paikalliset viranomaiset valitsevat hankkeita huolestuttavan hitaasti ja tehottomasti. Myös Euroopan komissio on useaan otteeseen korostanut, että paikalliset viranomaiset hyödyntävät riittämättömästi Euroopan unionin myöntämiä varoja. Erityisesti tietyt alueelliset yksiköt, kuten Pesaron kunta, tarvitsevat kipeästi unionin varoja tukeakseen kestävää kehitystä edistäviä toimia ja aloitteita, joita yhteisön ja kehitysmaiden toimijat toteuttavat. Voisiko komissio näin ollen vastata seuraaviin kysymyksiin: 1. Onko Pesaron kunta esittänyt hajautetun yhteistyön ohjelmaa koskevia hankkeita? 2. Onko Pesaron kunta saanut rahoitusta kyseisiin hankkeisiin? 3. Onko kyseiset varat käytetty? Michel Barnier'n komission puolesta antamayhteinen vastauskirjallisiin kysymyksiin E-0831/03, E-0893/03, E-0991/03, E-0992/03,E-0993/03, E-0994/03, E-0995/03, E-0996/03, E-0997/03, E-0998/03,E-0999/03, E-1000/03, E-1001/03, E-1002/03 ja E-1003/03 (6. toukokuuta 2003) Tärkeimmät Euroopan unionin hajautetun yhteistyön ohjelmat osarahoitetaan yhtenäisten ohjelma-asiakirjojen tai Interreg-ohjelmien osana Euroopan aluekehitysrahastosta (EAKR). Tältä osin komissio kehottaa arvoisaa parlamentin jäsentä tutustumaan kirjallisiin kysymyksiin E-0834/03, E-1118/03, E-1119/03, E-1120/03, E-1121/03, E-1122/03, E-1123/03, E-1124/03 ja E-1125/03 annettuihin vastauksiin. Interreg-yhteistyöohjelmien yhteensovittamisesta kansallisella tasolla vastaa infrastruktuuri- ja liikenneministeriö.